എണ്ണ മേഖല സ്വദേശിവത്കരണം: മന്ത്രിയുടെ നേതൃത്വത്തില് ചര്ച്ച നടത്തി കുവൈത്ത് സിറ്റി: എണ്ണമേഖലയില് സ്വദേശിവത്കരണം ശക്തിപ്പെടുത്തുന്നതിനായി രൂപപ്പെടുത്തിയ തന്ത്രങ്ങള് എണ്ണമന്ത്രി ഡോ. മുഹമ്മദ് അല് ഫാരിസിെന്റ നേതൃത്വത്തില് വിലയിരുത്തി. എണ്ണമേഖലയിലെ സര്ക്കാര്, സ്വകാര്യ കമ്ബനികളില് പരമാവധി കുവൈത്തികളെ നിയമിക്കുന്നതിനാണ് തന്ത്രങ്ങള് രൂപപ്പെടുത്തുന്നത്. എന്ജിനീയറിങ്, ടെക്നിക്കല്, അഡ്മിനിസ്ട്രേറ്റിവ് തസ്തികകളില് സ്വദേശിവത്കരണം വ്യാപിപ്പിക്കും.അതേസമയം, തന്ത്രപ്രധാന മേഖലയായതിനാല് സുരക്ഷയും കാര്യക്ഷമതയും ഉറപ്പുവരുത്താന് എണ്ണ മേഖലയിലെ എന്ജിനീയറിങ് തസ്തികകളില് ഇന്റര്വ്യൂവിനും നിയമനത്തിനും കടുത്ത നിബന്ധനകള് ഏര്പ്പെടുത്തിയിട്ടുണ്ട്. സ്വദേശികള്ക്ക് ഇതില് ഇളവ് നല്കുന്നില്ല. പരിചയസമ്ബന്നരും വിദഗ്ധരുമായ വിദേശികളെ കൂടാതെ എണ്ണമേഖല നിലവിലെ സാഹചര്യത്തില് പ്രവര്ത്തിക്കാനാവില്ലെന്നും സ്വദേശിവത്കരണം സാവധാനത്തിലേ നടപ്പാക്കാന് കഴിയൂ എന്നുമുള്ള നിലപാടാണ് അധികൃതര്ക്ക്. സങ്കീര്ണമായ പ്രോജക്ടുകളില് യന്ത്രസാമഗ്രികള് സൂക്ഷ്മമായി കൈകാര്യം ചെയ്യേണ്ടതുണ്ട്. അന്താരാഷ്ട്ര മാനദണ്ഡങ്ങള് അനുസരിച്ചേ പ്രവര്ത്തിക്കാന് കഴിയൂ. അതേസമയം, യോഗ്യരായ സ്വദേശികളെ ലഭ്യമാകുന്നമുറക്ക് പരിശീലനം നല്കി നിയമനം നല്കാനാണ് ആലോചിക്കുന്നത്.